《同王十三维哭殷遥》
唐代·储光羲

生理无不尽，念君在中年。游道虽未深，举世莫能贤。

筮仕苦贫贱，为客少田园。膏腴不可求，乃在许西偏。

四邻尽桑柘，咫尺开墙垣。内艰未及虞，形影随化迁。

茅茨俯苫盖，双殡两楹间。时闻孤女号，迥出陌与阡。

慈乌乱飞鸣，猛兽亦以跧.故人王夫子，静念无生篇。

哀乐久已绝，闻之将泫然。太阳蔽空虚，雨雪浮苍山。

迢递亲灵榇，顾予悲绝弦。处顺与安时，及此乃空言。

作者简介：储光羲（约706—763）唐代官员，润州延陵人，祖籍兖州。田园山水诗派代表诗人之一。开元十四年（726年）举进士，授冯翊县尉，转汜水、安宣、下邽等地县尉。因仕途失意，遂隐居终南山。后复出任太祝，世称储太祝，官至监察御史。安史之乱中，叛军攻陷长安，被俘，迫受伪职。乱平，自归朝廷请罪，被系下狱，有《狱中贻姚张薛李郑柳诸公》诗，后贬谪岭南。江南储氏多为光羲公后裔，尊称为“江南储氏之祖”。